I.Ievads

Komisija 2016. gada 12. aprīlī sniedza paziņojumu par pašreizējo stāvokli un iespējamo turpmāko rīcību situācijā, kad atsevišķas trešās valstis neievēro savstarpības principu vīzu politikas jomā. Minētajā paziņojumā tika norādīts, ka ar Komisijas aktīvu atbalstu ir atrisināta lielākā daļa savstarpības principa neievērošanas gadījumu, kas paziņoti attiecībā uz astoņām trešām valstīm. Tomēr, ja konkrētā trešā valsts nav atcēlusi vīzu prasību līdz 2016. gada 12. aprīlim, tad atbilstoši Padomes 2001. gada 15. marta Regulai (EK) Nr. 539/2001, kas grozīta ar Eiropas Parlamenta un Padomes 2013. gada 11. decembra Regulu (ES) Nr. 1289/2013, Komisijai jāpieņem deleģētais akts, ar ko attiecīgās trešās valsts valstspiederīgajiem uz 12 mēnešiem tiek apturēta vīzu režīma atcelšana. Regulā arī paredzēts, ka Komisija ņem vērā, kādas sekas ES un tās dalībvalstu ārējām attiecībām rada vīzu režīma atcelšanas apturēšana. Minētajā paziņojumā tika novērtētas vīzu režīma atcelšanas apturēšanas sekas un ietekme uz ES pilsoņiem un uzņēmumiem, kā arī uz attiecīgo trešo valstu valstspiederīgajiem. Minētajā paziņojumā Komisija arī aicināja Eiropas Parlamentu un Padomi apspriesties par vispiemērotāko turpmāko rīcību.

Komisija pēc tam nāca klajā ar turpmākiem paziņojumiem 2016. gada jūlijā un decembrī. Decembra paziņojumā Komisija atzinīgi novērtēja Kanādas sniegto skaidro grafiku pilnīgai vīzu režīma atcelšanas savstarpējības panākšanai attiecībā uz visiem ES pilsoņiem. Attiecībā uz Savienotajām Valstīm Komisija apņēmās nekavējoties atsākt centienus ar jauno ASV administrāciju panākt pilnīgu vīzu savstarpējību sadarbībā ar piecām attiecīgajām dalībvalstīm ar mērķi 2017. gada pirmajā pusē vienoties par turpmākajiem pasākumiem, lai sasniegtu šo mērķi. Turklāt Komisija apņēmās turpināt sadarbību gan ar Eiropas Parlamentu, gan Padomi, lai nodrošinātu, ka Eiropas Savienības viedoklis šajā svarīgajā jautājumā ir vienots, un apņēmās pirms 2017. gada jūnija beigām ziņot par panākto turpmāko progresu.

Šajā paziņojumā ir formulēta Komisijas nostāja LESD 265. panta nozīmē saskaņā ar Eiropas Parlamenta 2. marta rezolūciju par Komisijas pienākumiem attiecībā uz vīzu savstarpējību saskaņā ar Regulas (EK) Nr. 539/2001 1. panta 4. punktu, un pēc iepriekšējiem paziņojumiem apkopots panāktais šajā jomā kopš 2016. gada decembra.

II. Nostājas, kas pieņemtas, reaģējot uz paziņojumiem

Eiropas Parlaments 2017. gada 2. martā pieņēma nenormatīvu rezolūciju par Komisijas pienākumiem attiecībā uz vīzu savstarpējību saskaņā ar Regulas (EK) Nr. 539/2001 1. panta 4. punktu. Šajā rezolūcijā Eiropas Parlaments uzskata, ka Komisijai ir juridisks pienākums pieņemt deleģētu aktu, ar kuru uz laiku aptur atbrīvojumu no vīzu prasības attiecībā uz to trešo valstu valstspiederīgajiem, kas līdz 2016. gada 12. aprīlim nav atcēlušas vīzu prasības dažu dalībvalstu valstspiederīgajiem. Tas, pamatojoties uz LESD 265. pantu, arī aicina Komisiju pieņemt prasīto deleģēto aktu ne vēlāk kā divu mēnešu laikā no šīs rezolūcijas pieņemšanas dienas.

Kā ziņots iepriekš, arī iepriekšējos četros mēnešos Padome nav apspriedusi šo jautājumu.

III. Panāktais un turpmākie pasākumi

Kanāda (paziņojušas Bulgārija un Rumānija)

Attiecībā uz Kanādu decembra papildu ziņojumā tika ziņots par ievērojamu progresu. Gatavojoties ES un Kanādas augstākā līmeņa 16. sanāksmei, kas notika 2016. gada 30. oktobrī Briselē, Kanāda iesniedza skaidru grafiku pilnīgai vīzu savstarpējības panākšanai. Kanādas valdība paziņoja, ka no 2017. gada 1. maija atceļ vīzas prasību Bulgārijas un Rumānijas pilsoņiem, kuri ir saņēmuši pagaidu uzturēšanās vīzu Kanādā pēdējo 10 gadu laikā vai kuriem ir derīga ASV neimigrācijas vīza. Kanāda arī apņēmās kā nākamo soli no 2017. gada 1. decembra nodrošināt bezvīzu režīmu visiem Bulgārijas un Rumānijas pilsoņiem.

Komisija atzinīgi vērtē faktu, ka Kanāda saskaņā ar savām saistībām 2017. gada 1. maijā atcēla vīzu prasību iepriekš minētajām Bulgārijas un Rumānijas valstspiederīgo kategorijām. Šie ceļotāji tagad var ceļot uz Kanādu vai šķērsot to tranzītā ar elektronisku ceļošanas atļauju (eTA) vīzas vietā. Pirms vīzas atcelšanas norisinājās aktīvi politiskie un tehniskie kontakti starp Komisiju, Kanādu un Bulgārijas un Rumānijas valdībām, kā arī minēto valstu pilsoņiem paredzēta informācijas kampaņa un apspriešanās ar abu valstu lielākajām ceļojumu aģentūrām un aviokompānijām.

Jaunāko informāciju par situāciju saistībā ar vīzu prasības atcelšanas īstenošanu Kanāda sniedza 2017. gada 28. aprīlī Briselē notikušajās kopīgajās apspriedēs migrācijas un patvēruma lietu jautājumos, kurās piedalījās Komisijas un Kanādas Imigrācijas, bēgļu un pilsonības lietu ministrijas pārstāvji.

Komisija uzturēs ciešus kontaktus ar Bulgāriju, Rumāniju un Kanādu gan tehniskajā, gan politiskajā līmenī, lai līdz 2017. gada 1. decembrim tiktu nodrošināta pilnīga vīzu savstarpējība.

Amerikas Savienotās Valstis (paziņojušas Bulgārija, Horvātija, Kipra, Polija un Rumānija)

Decembra papildu paziņojumā tika norādīts, ka ASV nav veikušas nekādus pasākumus, lai atceltu vīzas prasību Bulgārijas, Horvātijas, Kipras, Polijas un Rumānijas pilsoņiem. Tāpēc Komisija apņēmās atsākt centienus panākt pilnīgu vīzu savstarpējību ciešā sadarbībā ar piecām attiecīgajām dalībvalstīm ar mērķi 2017. gada pirmajā pusē vienoties par turpmāko rīcību, lai sasniegtu šo mērķi.

Pēdējo mēnešu laikā tika izvērsti kontakti politiskajā un tehniskajā līmenī. Komisārs Avramopuls 2017. gada 8. februārī Vašingtonā, tiekoties ar iekšzemes drošības sekretāru Kelliju, atkārtoja ES aicinājumu panākt pilnīgu vīzu savstarpējību. Komisāram Avramopulam bija arī konstruktīva turpmākā diskusija ar partneriem no ASV Valsts departamenta. ASV sarunu partneri piekrita sākt uz rezultātiem orientētu procesu, lai piecas dalībvalstis uzņemtu vīzu režīma atcelšanas programmā.

Turklāt komisārs Avramopuls organizēja tikšanos ar piecu attiecīgo dalībvalstu ministriem, lai apspriestu turpmāko rīcību nolūkā panākt vīzu pilnīgu savstarpējību ar ASV. Sanāksmē ministri apņēmās ciešā sadarbībā ar Komisiju un ASV kopīgi strādāt konstruktīvā un pozitīvā garā, lai pēc iespējas drīz panāktu vīzu režīma pilnīgu savstarpējību, tostarp meklējot savstarpēji pieņemamus pagaidu risinājumus. Komisārs apsprieda ar ministriem pasākumus, ko ES varētu veikt, lai panāktu vīzu režīma pilnīgu savstarpējību ES un ASV pilsoņu savstarpējās interesēs, gan arī attiecībā uz ciešām stratēģiskajām attiecībām plašākā mērogā.